[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 26.4.2007

COM(2007) 229 τελικό

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 423/2007 σχετικά με ορισμένα περιοριστικά μέτρα κατά του Ιράν

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Στις 27 Φεβρουαρίου 2007, το Συμβούλιο ενέκρινε την κοινή θέση 2007/140/ΚΕΠΠΑ η οποία προβλέπει ορισμένα περιοριστικά μέτρα κατά του Ιράν. Στις 19 Απριλίου 2007, η Κοινότητα έλαβε τα απαραίτητα έκτακτα μέτρα με τον κανονισμό (ΕΚ) αριθ. 423/2007 του Συμβουλίου σχετικά με ορισμένα περιοριστικά μέτρα κατά του Ιράν.

2. Στις 23 Απριλίου 2007, εγκρίθηκε τροποποίηση της κοινής θέσης 2007/140/ΚΕΠΠΑ προκειμένου να ληφθεί υπόψη το ψήφισμα 1747 του Συμβουλίου Ασφαλείας των Ηνωμένων Εθνών της 24ης Μαρτίου 2007. Σε συμφωνία με το εν λόγω ψήφισμα, η τροποποίηση προβλέπει, μεταξύ άλλων, την επιβολή εμπάργκο όσον αφορά τις εξαγωγές όπλων και συναφών υλικών εξοπλισμού στο Ιράν και την παροχή τεχνικής και χρηματοδοτικής βοήθειας, χρηματοδότησης, επενδύσεων και υπηρεσιών διαμεσολάβησης, καθώς και την απαγόρευση των εισαγωγών όπλων και συναφούς εξοπλισμού από το Ιράν.

3. Στόχος της παρούσας πρότασης είναι η εναρμόνιση του κανονισμού (ΕΚ) αριθ. 423/2007 του Συμβουλίου με την τροποποιημένη κοινή θέση 2007/140/ΚΕΠΠΑ. Λαμβάνοντας υπόψη την πάγια πρακτική όσον αφορά το εμπάργκο όπλων, τα κοινοτικά μέτρα δεν χρειάζεται να περιλαμβάνουν το εμπάργκο στις εξαγωγές όπλων και συναφών υλικών εξοπλισμού και στις συναφείς υπηρεσίες διαμεσολάβησης.

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 423/2007 σχετικά με ορισμένα περιοριστικά μέτρα κατά του Ιράν

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας, και ιδίως τα άρθρα 60 και 301,

την κοινή θέση 2007/…/ΚΕΠΠΑ για την τροποποίηση της κοινής θέσης 2007/140/ΚΕΠΠΑ σχετικά με περιοριστικά μέτρα κατά του Ιράν[1],

την πρόταση της Επιτροπής,

Εκτιμώντας τα ακόλουθα:

4. Η κοινή θέση 2007/140/ΚΕΠΠΑ όπως τροποποιήθηκε προβλέπει, μεταξύ άλλων, ότι απαγορεύεται η παροχή τεχνικής και χρηματοδοτικής βοήθειας, χρηματοδότησης και επενδύσεων σε σχέση με όπλα και συναφή υλικά εξοπλισμού σε οποιοδήποτε πρόσωπο, οντότητα ή φορέα στο Ιράν ή προς χρήση στο Ιράν.

5. Τα εν λόγω μέτρα εμπίπτουν στο πεδίο εφαρμογής της Συνθήκης για την ίδρυση της Ευρωπαϊκής Κοινότητας και, επομένως, πρέπει να θεσπιστεί κοινοτική νομοθεσία για την εφαρμογή τους όσον αφορά την Κοινότητα με στόχο την ομοιόμορφη εφαρμογή τους από τους οικονομικούς φορείς σε όλα τα κράτη μέλη.

6. Ο κανονισμός (ΕΚ) αριθ. 423/2007 του Συμβουλίου, της 19ης Απριλίου 2007[2] επέβαλε ορισμένα περιοριστικά μέτρα κατά του Ιράν, σύμφωνα με την αρχική κοινή θέση 2007/140/ΚΕΠΠΑ. Είναι σκόπιμο να ενσωματωθούν οι νέες απαγορεύσεις στον εν λόγω κανονισμό. Επομένως, ο κανονισμός πρέπει να τροποποιηθεί αναλόγως.

7. Ο παρών κανονισμός πρέπει να τεθεί σε ισχύ αμέσως ώστε να διασφαλιστεί η αποτελεσματικότητα των μέτρων που προβλέπονται σε αυτόν,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 423/2007 τροποποιείται ως εξής:

α) Στο άρθρο 2, το υπάρχον κείμενο γίνεται παράγραφος 1 και προστίθεται η ακόλουθη νέα παράγραφος 2:

«2. Το παράρτημα Ι δεν καλύπτει τα αγαθά και την τεχνολογία που περιλαμβάνονται στον Κοινό Στρατιωτικό Κατάλογο της Ευρωπαϊκής Ένωσης[3].»

β) Το άρθρο 4 αντικαθίσταται από το ακόλουθο κείμενο:

«Άρθρο 4

1. Απαγορεύεται η αγορά, εισαγωγή ή μεταφορά των αγαθών και της τεχνολογίας που περιλαμβάνονται στον Κοινό Στρατιωτικό Κατάλογο της Ευρωπαϊκής Ένωσης, από το Ιράν, είτε το εν λόγω είδος είναι καταγωγής Ιράν είτε όχι.

2. Απαγορεύεται η αγορά, εισαγωγή ή μεταφορά των αγαθών και της τεχνολογίας που παρατίθενται στο παράρτημα Ι, είτε το εν λόγω είδος είναι καταγωγής Ιράν είτε όχι.»

γ) Στο άρθρο 5, η παράγραφος 1 αντικαθίσταται από τα ακόλουθα:

«1. Απαγορεύονται:

α) η παροχή τεχνικής βοήθειας, άμεσα ή έμμεσα, που συνδέεται με τα αγαθά και την τεχνολογία που απαριθμούνται στον Κοινό Στρατιωτικό Κατάλογο της Ευρωπαϊκής Ένωσης, καθώς και με την παροχή, κατασκευή, συντήρηση και χρήση των αγαθών που περιλαμβάνονται στον εν λόγω κατάλογο, σε οποιοδήποτε φυσικό ή νομικό πρόσωπο, οντότητα ή οργανισμό στο Ιράν ή προς χρήση στο Ιράν·

β) η παροχή, άμεσα ή έμμεσα, τεχνικής βοήθειας ή υπηρεσιών διαμεσολάβησης που συνδέονται με τα αγαθά και την τεχνολογία που απαριθμούνται στο παράρτημα Ι, καθώς και με την παροχή, κατασκευή, συντήρηση και χρήση των αγαθών που περιλαμβάνονται στο παράρτημα Ι, σε οποιοδήποτε φυσικό ή νομικό πρόσωπο, οντότητα ή οργανισμό στο Ιράν ή προς χρήση στο Ιράν·

γ) η παροχή επενδύσεων σε επιχειρήσεις στο Ιράν που ασχολούνται με την κατασκευή αγαθών και τεχνολογίας που απαριθμούνται στον Κοινό Στρατιωτικό Κατάλογο της Ευρωπαϊκής Ένωσης ή στο παράρτημα Ι·

δ) η παροχή, άμεσα ή έμμεσα, χρηματοδότησης ή χρηματοδοτικής βοήθειας που συνδέεται με τα αγαθά και την τεχνολογία που απαριθμούνται στον Κοινό Στρατιωτικό Κατάλογο της Ευρωπαϊκής Ένωσης ή στο παράρτημα Ι, στην οποία συμπεριλαμβάνονται ιδίως οι επιχορηγήσεις, τα δάνεια και η ασφάλιση εξαγωγικών πιστώσεων, για κάθε πώληση, προμήθεια, μεταφορά ή εξαγωγή τέτοιων ειδών, ή για κάθε παροχή συναφούς τεχνικής βοήθειας, σε οποιοδήποτε φυσικό ή νομικό πρόσωπο οντότητα ή οργανισμό στο Ιράν ή προς χρήση στο Ιράν·

ε) η εν γνώσει και εκ προθέσεως συμμετοχή σε δραστηριότητες με αντικείμενο ή αποτέλεσμα την καταστρατήγηση των απαγορεύσεων που αναφέρονται στα στοιχεία α) έως δ).»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, […]

Για το Συμβούλιο

Ο Πρόεδρος

[…]

[1] ΕΕ L … της ….4.2007, σ. … .

[2] ΕΕ L… της ….4.2007, σ. … .

[3] ΕΕ L 88 της 29.3.2007, σ. 58.